[{"text_idx": "#000001", "text": "Slovakio (slovake Slovensko) estas lando en Mezeu\u0306ropo kun pli ol 5 milionoj da log\u0302antoj. G\u0302i ne havas aliron al maro kaj g\u0302iaj najbaroj estas C\u0302eh\u0302io (nord-okcidente), Pollando (nord-oriente), Ukrainio (oriente), Hungario (sude) kaj Au\u0306strio (okcidente). G\u0302i estas sendependa de la 1-a de januaro 1993, kiam C\u0302eh\u0302oslovakio disig\u0302is. La oficiala lingvo de Slovakio estas la slovaka, en kelkaj regionoj oni parolas hungare au\u0306 romae. Slovakio mem estas geografie diversa kaj estas konata pro siaj montaroj kaj naciaj parkoj (entute 9)."}, {"text_idx": "#000002", "text": "Ne forgesu, ke la sola valuto uzata en Slovakio estas eu\u0306ro, do se vi devenas de lando, kie tiu c\u0302i valuto ne estas uzata, s\u0302ang\u0302u monon en via lando, au\u0306 vi povos uzi s\u0302ang\u0302oficejon en Slovakio (plej facile eblas s\u0302ang\u0302i valutojn de najbaraj landoj, britajn pundojn kaj usonajn dolarojn)."}, {"text_idx": "#000003", "text": "La urbo Liptovsky\u0301 Hra\u0301dok estas urbeto, kiu trovig\u0302as inter du famaj montaroj en norda Slovakio \u2013 inter Altaj kaj Malaltaj Tatroj \u2013 kaj c\u0302e la krucvojo de du riveroj \u2013 Va\u0301h kaj Bela\u0301. En la urbo log\u0302as pli-malpli 7000 log\u0302antoj, do ni havas s\u0302ancon videbligi Esperanton en tiel malgranda urbo. La urbeto mem ekzistas jam pli ol 700 jarojn kaj estas c\u0302irkau\u0306ita de c\u0302efe unikaj, diversaj kaj turisme allogaj atrakcioj kaj vidindaj\u0302oj."}, {"text_idx": "#000004", "text": "naciaj kulturaj monumentoj \u2013 mezepoka kastelo, preg\u0302ejoj, sonorilejo, konstruaj\u0302o de antau\u0306a Sala kaj kupra oficejo;\nrestaj\u0302oj de juda tombejo kaj unikaj konstruaj\u0302oj, kiuj estis konstruitaj pere de specifa teh\u0302niko de Liptovaj muristoj; la plej alte funkcianta arboreto en meza Eu\u0306ropo;\ntilia aleo, en kiu estas arboj pli ol 200 jarag\u0302aj."}, {"text_idx": "#000005", "text": "La c\u0302efa kongresejo estas mezlernejo konektita kun pli malpli 200-lita studenthejmo. Parto de la c\u0302efa kongresejo estas ankau\u0306 studenta mang\u0302ejo, kie oni kuiros por ni. En la kongresejo troveblas multe da klasc\u0302ambroj kaj komunaj ejoj, kiuj estas tau\u0306gaj por la diversaj programeroj de la taga programo. Tie troveblas ankau\u0306 sporta halo, do ankau\u0306 eblos sportumi dum IJK. En la c\u0302irkau\u0306j\u0302o de c\u0302efa kongresejo eblas tendumi, c\u0302ar loko mem estas c\u0302irkau\u0306ata de arboj."}, {"text_idx": "#000006", "text": "Tamen, IJK okazos en du diversaj ejoj. La dua parto troveblas nur 400 metrojn for de la c\u0302efa kongresejo. Denove temas pri studenthejmo, en kiu ni organizos vesperan programon, c\u0302ar g\u0302i pli tau\u0306gas por vespera \u201cbruado\u201d konsiderante, ke c\u0302irkau\u0306 g\u0302i estas nur montoj. Pro tio ni rekomendas g\u0302in al c\u0302iuj, kiuj emas dum nokto festi. \ud83d\ude42"}, {"text_idx": "#000007", "text": "Pli-malpli 150 metrojn for de la c\u0302efa ejo trovig\u0302as kultura domo, kie ni strebos organizi grandajn koncertojn kaj aliajn gravajn programerojn."}, {"text_idx": "#000008", "text": "La IJK-ejon kaj urbon vi povas vidi surmape:"}]